《由会昌江口分路之宁都赋别五弟 其二》
元代·刘崧

青山黄叶几时归，南上独怜音信稀。老大庭闱终在念，艰难弟信且相依。

荒凉野日行人泪，缥缈山风游子衣。力学承家应赖汝，暂时分手莫相违。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。